Bylmoorde: DNS op misdaadtoneel betwisHenri van Breda in die hof (7 Augustus 2017). Foto: Catherine Rice/ANA Die verdediging se DNS-kenner in die verhoor van die moordbeskuldigde Henri van Breda het Woensdag aan die Wes-Kaapse hooggeregshof gesê daar was nie genoeg DNS in die 40 monsters wat op die misdaadtoneel geneem is om geldige resultate te lewer nie. Dr. Antonel Olckers moes haar derde dag van kruisondervraging trotseer in die verhoor van die 22-jarige Van Breda wat tereg staan vir die moorde op sy ouers en broer en ŉ aanklag van poging tot moord op sy suster in die gesin se huis in die De Zalze-landgoed in Stellenbosch in Januarie 2015. Olckers het aan die hof gesê “daar kan nie ŉ geldige gevolgtrekking uit ŉ ongeldige interpretasie gemaak word nie” en dat dit die geval met die 40 monsters is. Volgens Olckers bevat hierdie monsters nie die minimum hoeveelheid nanogram van DNS-bewyse wat nodige is vir ŉ betroubare uitslag nie. Van die 216 monsters wat geneem is, het Olckers 151 van die monsters se data ontvang en geanaliseer. Lt.kol. Sharlene Otto, ŉ staatsgetuie en hoof forensiese analis, het vroeër in die verhoor getuig dat “geen onbekende DNS” op die misdaadtoneel gevind is nie. Sy het ook aan die hof gesê dat die polisie se forensiese laboratorium nie gesukkel het om DNS in enige van die monsters te vind nie. Olckers het egter aan die hof gesê indien daar nie genoeg DNS is nie, soos in die geval van die 40 monsters wat sy geïdentifiseer het, sal “enige profiel wat jy kry ongeldig wees”. “Dit is verkeerd, dit is ongeldig en dit moet nie gebruik word nie.” Sy het gesê daar kon nie ŉ vroulike profiel waargeneem word uit die DNS-monsters wat in die stort gevind is nie. Dit is in teenstelling met Otto se getuienis dat ŉ mengsel van die DNS-profiele van die broers Rudi en Henri en hul ma, Teresa, gevind is. Olckers het gesê “die proses in sommige van die monsters is tot die einde deurgevoer, terwyl die proses vroeër gestaak moes word aangesien dit ongeldig was”. Henri Van Breda by die Wes-Kaapse hooggeregshof (April 2017) Foto: AP Photo, ANA Adv. Susan Galloway, senior staatsaanklaer, het gesê “om te verhoed dat skuldiges vryloop en onskuldiges tronk toe gaan” sal ŉ mens verwag dat die forensiese wetenskaplaboratorium verder as dit gaan. Sy het na Otto se getuienis verwys wat dit gestel het dat 0.05 nanogram DNS benodig word om ŉ betroubare resultaat te kry. “Jy wil hê die hof moet die bevinding wat uit hierdie 40 monsters gemaak is ignoreer, maar tog vat jy self daardie foutiewe resultate en maak berekeninge daaruit,” het Galloway gesê. Olckers het volgehou Otto het net die kwalitatiewe data gebruik en nie die kwantitatiewe data nie. Sy het aan die hof gesê indien sy in die forensiese laboratorium gewerk het, sou sy die proses stopgesit het. Sy het gesê Otto het “stilgebly” oor vreemde pieke wat in ŉ monster gevind is, maar dit kan ŉ aanduiding wees van die teenwoordigheid van ŉ laevlak-profiel. Galloway het dit egter gestel dat Otto nie oor die vreemde pieke getuig het nie, aangesien hulle “geen gevolge ingehou het nie”. Sy het Olckers daarvan beskuldig dat sy die data manipuleer. Galloway het aan die hof gesê die vreemde pieke kon gekom het van twee huishulpe of van die eerste mense op die toneel. Olckers het toegegee dat daar nie ŉ verduideliking vir die pieke gegee kan word nie. Van Breda beweer ŉ inbreker, gewapen met ŉ mes en ŉ byl, wat donker klere, ’n balaklawa en handskoene aangehad het, sit agter die moorde. In sy pleitverduideliking het hy gesê hy het ook kwaai stemme van meer as een persoon êrens in die huis gehoor. Hy het gesê hoewel hy nie spesifieke woorde kon hoor nie, het dit vir hom geklink of die mense Afrikaans praat. Hy het skuld op al die aanklagte teen hom ontken. Die verhoor duur voort. Lees alle vorige berigte oor Henri van Breda op Maroela Media.